Muinasjutumaal Ihaslu poolsaarel Eevi Haav-Reemets – Ihasalu kogukonna eestvedaja

### **Lapsepõlv Ihasalus**

Tahan kõigepealt tänada oma isa Aivar Haava, kes mulle üldse võimaldas sellise kauni lapsepõlve. Meie pere tuli Ihasallu elama 1991. aastal. Mina olin siis kolmeaastane ning kasvasin suuresti üles koos oma vanaemaga, sest isa ja ema käisid linnas tööl. Lasteaias käisin Neeme Mudila lasteaias, kuhu vanaema mind iga päev saatis ja tõi.

Meie kodus oli suur aiapidamine: kümned pikad maasikapeenrad, kapsad, porgandid, herned, kasvuhoones tomatid ja paprikad. Kanad andsid mune, mida vahetasime külas piima vastu. Väga tihti käisin vanaemaga ka merel kalal – panime võrke ja tõime saagi koju. Nii aiast kui ka merest tulnud annid on mulle alati õpetanud, kui oluline on kodukohaga tihe side ja oma kätega tehtud töö.

Meil käis ka autolahvka – see oli suur sündmus, kus külarahvas kogunes, vahetati jutte ja soetati vajalikku kraami. Mina ootasin alati soolatud päevalilleseemneid ja iirisetahvlit.

Samuti olid meil hobused – nendega õppisin ratsutama. Kui teistel lastel olid jalgrattad, siis mina ratsutasin hobusega. Minu hobuse nimi oli Holler. Mäletan väga hästi, kui käisime teiste lastega koos Punakivi rannas ujumas, kus kõik jätsid jalgrattad kaldasse ja mina pidin siduma hobuse ratsmetega ümber puu.

Need on minu lapsepõlve kõige eredamad hetked: vabadus, loodus, kogukond ja lihtsad rõõmud. See kõik andis mulle väga tugeva sideme kodukohaga ja kujundas väärtused, millele toetun ka täna.

### **Ihasalu mõju minu elule**

Lapsepõlve Ihasalus veetes kujunes minus sügav armastus ja austus looduse ning keskkonna vastu. Just see viis mind hiljem Räpina aianduskooli maastikuehituse erialale, mille järel töötasin ligi kümme aastat aianduskeskustes kategooriajuhina, vastutades peamiselt taimeostu eest. Taimed ja aiandus on jäänud minu igapäevahobiks siiani.

Samuti kujundasid mind lapsepõlves vanaemaga veedetud kalalkäigud. Hiljem jätkasin seda traditsiooni isaga, kes julgustas mind tegema ka kutselise kaluri pabereid. Täna olen mina see, kes läheb koos oma abikaasa ja lastega merele võrke panema. Sellest on saanud meie pere pärand, mida kannan edasi juba järgmisele põlvkonnale.

Oluline osa minu lapsepõlvest oli ka kogukondlik läbikäimine. Naabrite ja teiste külaelanikega oldi palju koos – jagati nii rõõme kui ka muresid. See õpetas mind varakult väärtustama ühist ettevõtmist ja koos tegutsemist. Hindan seda kogukonnatunnet väga ka täna ning soovin, et see meie külas ja vallas jätkuks.

**Miks elan Ihasalus**

Üks peamine põhjus, miks ma olen tulnud tagasi elama Ihasallu, on see, et Ihasalu oli mulle lapsepõlvekodu. See on olnud alati minu turvapaik ja koht, kuhu linnaelust põgeneda. Siin valitseb rahu ja looduslik ilu, mida ma hindan kõrgelt. Just siin tahan kasvatada oma lapsi, et nemadki kogeksid sama sidet ja austust oma kodukoha vastu, mida mina lapsepõlves tundsin. Samuti näen, et siin on igapäevaeluks kõik vajalik olemas: Neeme külas kool, lasteaed, pood ja raamatukogu. Samuti ei asu me pealinnast väga kaugel ning leian, et Jõelähtme vallas on üleüldse hea elada.

### **Minu tegevused kogukonnas**

Olen Ihasalu külaseltsi juhatuse liige, külaseltsi esindaja ning aktiivne kogukonna eestvedaja. Lisaks olen eestseisuse liige, mis võimaldab mul kaasa rääkida kogukonna otsustes ja tegevustes. Viimase kolme aasta jooksul olen järjest rohkem tundma õppinud oma küla inimesi ning tunnen, et olen õigel teel, et aidata kogukonda edasi arendada.

Oluline oli Ihasalu arengukava koostamine, mille kaudu oleme teinud palju edusamme: viimastel aastatel oleme saanud külla valguskaabli ehk kiire interneti, rajatud sai täiesti uus ja värske pakendimaja ning 2023. aastal valmis Ihasalu sadamahoone, millest on saanud meie küla süda ja kooskäimiskoht. Sadamhoonega koos rajati veel lisaks puurkaev ja tuletõrje veevõtukoht.

Korraldame kogukonniti mitmeid üritusi, mis toovad kokku nii noored kui ka vanad: iga aasta kevadel toimuvad Teeme Ära! talgud, suvel peame Ihasalu perepäeva ning sügisel tähistame muinastulede ööd. Need juba traditsiooniks saanud sündmused loovad tugeva ühtsustunde ning võimaldavad külaelanikel omavahel paremini koos tegutseda ja suhelda.

### **Tulevikuplaanid ja eesmärgid**

Viimasel ajal on meie poolsaarele kolinud palju noori peresid koos väikeste lastega. Näiteks juba selle suve jooksul on Ihasallu kolinud kaks väikeste lastega peret ning hiljuti on naaberkülla Neeme rajatud suur ridaelamu, mis näitab, et piirkond meelitab ligi uusi elanikke ning me peame arenema parimas suunas.

Minu jaoks on eriti oluline laste heaolu ja areng. Soovin, et meie piirkond oleks turvaline koht, kus elada – et lapsed saaksid siin ohutult liikuda, kogeda vähem kiusamist ja vajadusel saaksid asjatundlikku tuge.

Soovin anda oma panuse, et lastel oleks kvaliteetne haridus, tugiteenused ja sportimisvõimalused. Praegu on kohalikus koolis kuus klassi ja lasteaed jaguneb kahte rühma ning on olemas veel üks sõimerühm. Kuigi kogukond on väike, on oluline, et lapsed saaksid siin oma arenguks kõik vajaliku, sealhulgas huviringid ja spordiringid, mida praegu on vähe. Alles hiljuti lõin kaasa MTÜ Jõelähtme Montessori asutamisel, et edendada ja luua lasteaia- ning kooliklasse, mis toetavad Montessori pedagoogikat ja pakuvad lastele turvalist ning loovat õpikeskkonda Jõelähtme vallas.

Neeme on projekteeritud uus multifunktsionaalne kogukonnamaja, mille loomises soovin aktiivselt kaasa lüüa, aidata leida selle jaoks vajalikku toetust ja see valmis ehitada. Seda maja saaks kasutada kõik piirkonna elanikud – nii noored kui ka vanemad. Kogukonna maja lahendaks ära mitu praegust kitsaskohta. Majas hakkaks olema spordisaal, muusikakool, raamatukogu, noortekeskus, sotsiaaltöökeskus, kultuurimaja jne.

Minu südameasjaks on kogu Ihasalu küla arendamine, sh Ihasalu külaplatsi ja sadamahoone ümbruse korrastamine, tänavavalgustuse renoveerimine LED-valgustusega. Samuti on vaja tegeleda kiiruse piiramisega küla teedel, et luua turvalisem ja meeldivam keskkond nii lastele kui ka üldiselt kogukonnale.